અમદાવાદ: લાકડી, દંડા, બેઝબોલ જેવાં હથિયારો રાખવા પર શહેર પોલીસ કમિશનરે પ્રતિબંધ ફરમાવેલો છે. આ અંગે જાહેરનામું પણ બહાર પાડવામાં આવ્યું છે. ઉપરાંત પોલીસ દ્વારા મોડી રાત સુધી રેસ્ટોરન્ટ અને બહાર ફરતા લોકોને ઘરે જવા સૂચના અપાતી હોય છે, પરંતુ પોશ વિસ્તાર એવા બોડકદેવમાં મોડી રાતે વૈભવી કારમાં ફરતા નબીરાઓએ રેસ્ટોરન્ટની બહાર ક્રિકેટ રમતા રેસ્ટોરન્ટના મેનેજર અને કર્મચારીઓને લાકડી અને દંડા વડે માર માર્યો હોવાનો બનાવ બન્યો છે. આ અંગે વસ્ત્રાપુર પોલીસ સ્ટેશનમાં ફરિયાદ નોંધાતાં પોલીસે તપાસ શરૂ કરી છે.